钦定古今图书集成/明伦汇编/官常典/第775卷 > 和洽
## 钦定古今图书集成/明伦汇编/官常典/第775卷 > 和洽

按《魏志》本传，“洽字阳士，汝南西平人也。举孝廉，大将
军辟，皆不就。袁绍在冀州，遣使迎汝南士大夫，洽独
以冀州土平兵强，英杰所利，四战之地。本初乘资虽
能强大，然雄豪四起，全未可必也。荆州刘表无他远
志，爱人乐士，土地险阻，山夷民弱，易依倚也。遂与亲
旧俱南从表。表以上宾待之。洽曰：‘所以不从本初，辟
争地也。昏世之主，不可亲近，久而阽危，必有谗慝间
其中者’。”遂南度武陵。太祖夺荆州，辟为丞相掾属。时
毛玠、崔琰并以忠清干事，其选用先尚俭节。洽言曰：
“天下大器，在位与人，不可以一节俭也。俭素过中，自
以处身则可，以此节格物，所失或多。今朝廷之议，吏
有著新衣乘好车者，谓之不清；长吏过营，形容不饰、
衣裘敝坏者，谓之廉洁；至令士大夫故污辱其衣，藏
其舆服，朝府大吏，或自挈壶飧以入官寺。夫立教观
俗，贵处《中庸》，为可继也。今崇一概难堪之行，以检殊
涂，勉而为之，必有疲瘁。古之大教，务在通人情而已。
凡激诡之行，则容隐伪矣。”魏国既建，为侍中。后有白
毛玠谤毁太祖，太祖见近臣，怒甚。洽陈玠素行有本，
求案实其事。罢朝，太祖令曰：“今言事者白玠，不但谤
吾也，乃复为崔琰觖望。此损君臣恩义，妄为死友怨
叹，殆不可忍也。昔萧、曹与高祖并起微贱，致功立勋。
高祖每在屈笮，二相恭顺，臣道益彰，所以祚及后世
也。和侍中比求实之，所以不听，欲重参之耳。”洽对曰：
“如言事者言，玠罪过深重，非天地所覆载，臣非敢曲
理玠，以枉大伦也。以玠出群吏之中，特见拔擢，显在
首职，历年荷宠，刚直忠公，为众所惮，不宜有此。然人
情难保，要宜考核，两验其实。今圣恩垂含垢之仁，不
忍致之于理，更使曲直之分不明，疑自近始。”太祖曰：
“所以不考，欲两全玠及言事者耳。”洽对曰：“玠信有谤
上之言，当肆之市朝。若玠无此言事者，加诬大臣，以
误主听。二者不加检核，臣窃不安。”太祖曰：“方有军事，
安可受人言便考之邪？”狐射姑刺阳处父于朝，此为
君之诫也。太祖克张鲁，洽陈便宜，以时拔军徙民，可
省置守之费。太祖未纳。其后竟徙民，弃汉中，出为郎
中令。文帝践阼，为光禄勋，封安城亭侯。明帝即位，进
封西陵乡侯，邑二百户。太和中，散骑常侍高堂隆奏：
“时风不至而有休废之气，必有司不勤职事，以失天
常也。诏书谦虚引咎，博谘异同。洽以为民稀耕少，浮
食者多。国以民为本，民以谷为命，故费一时之农，则
失育命之本。是以先王务蠲烦费，以专耕农。自春夏
以来，民穷于役，农业有废，百姓嚣然，时风不至，未必
不由此也。消复之术，莫大于节俭。太祖建立洪业，奉
师徒之费，供军赏之用，吏士丰于资食，仓府衍于谷
帛，由不饰无用之宫，绝浮华之费。方今之要，固在息
省劳烦之役，损除他馀之务，以为军戎之储。三边守
御，宜在备豫。料贼虚实，蓄士养众，筭庙胜之策”，明攻
取之谋，详询众庶，以求厥中。若谋不素定，轻弱小敌军人数举，举而无庸，所谓“悦武无震，古人之诫也。”转
为太常，清贫守约，至卖田宅以自给。明帝闻之，加赐
谷帛。薨，谥曰简侯。子禽嗣。